送譚廷碩司戶歸魚復
作者：晁公遡
朝代：宋

paragraphs: 平生惜芳辰，每負止酒詩。
不量井楣缾，安得如鴟夷。
果中麴糵毒，抱病悔可追。
雖無腐腸憂，乃有摏喉危。
晚聞倉曹掾，巾車欲東歸。
此君吾畏友，議論可質疑。
相從未云久，白首已可期。
莫陪諸公後，往聽陽關詞。
羸然卧空舍，不得一語離。
心旌無終薄，日夕風中飛。
戶外雨連晝，水聲已鳴溪。
行雲候歸蓋，花塵漲春泥。
人知鄉閭近，自忘車馬疲。
似聞五畝宅，止居瀼東西。
傾倒稷下學，歡呼里中兒。
嗟予久去國，流落天一涯。
因君返枌榆，慘然起遐思。
不惟消魂苦，益增游子悲。